CELEX: 32020D2183
Language: el
Date: 2020-12-21 00:00:00
Title: Εκτελεστική απόφαση (ΕΕ) 2020/2183 της Επιτροπής της 21ης Δεκεμβρίου 2020 σχετικά με ορισμένα προστατευτικά μέτρα στο πλαίσιο της υποβολής εκθέσεων για τη μόλυνση από τον ιό SARS-CoV-2 βιζόν και άλλων ζώων της οικογένειας Mustelidae, καθώς και νυκτερευτών (Nyctereutes procyonoides) [κοινοποιηθείσα υπό τον αριθμό C(2020) 9531] (Κείμενο που παρουσιάζει ενδιαφέρον για τον ΕΟΧ)

22.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 433/76
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2020/2183 ΤΗΣ ΕΠΙΤΡΟΠΗΣ
         της 21ης Δεκεμβρίου 2020
         σχετικά με ορισμένα προστατευτικά μέτρα στο πλαίσιο της υποβολής εκθέσεων για τη μόλυνση από τον ιό SARS-CoV-2 βιζόν και άλλων ζώων της οικογένειας Mustelidae, καθώς και νυκτερευτών (Nyctereutes procyonoides)
         
            
               [κοινοποιηθείσα υπό τον αριθμό C(2020) 9531]
            
         
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την οδηγία 89/662/ΕΟΚ του Συμβουλίου, της 11ης Δεκεμβρίου 1989, σχετικά με τους κτηνιατρικούς ελέγχους που εφαρμόζονται στο ενδοκοινοτικό εμπόριο με προοπτική την υλοποίηση της εσωτερικής αγοράς (1), και ιδίως το άρθρο 9 παράγραφος 4,
         Έχοντας υπόψη την οδηγία 90/425/ΕΟΚ του Συμβουλίου, της 26ης Ιουνίου 1990, σχετικά με τους κτηνιατρικούς και ζωοτεχνικούς ελέγχους που εφαρμόζονται στο ενδοκοινοτικό εμπόριο ορισμένων ζώντων ζώων και προϊόντων με προοπτική την υλοποίηση της εσωτερικής αγοράς (2), και ιδίως το άρθρο 10 παράγραφος 4,
         Εκτιμώντας τα ακόλουθα:
         
                     (1)
                  
                  
                     Το 2020 δηλώθηκαν μολύνσεις από τον ιό SARS-CoV-2 σε βιζόν και έχει αποδειχθεί ότι μπορεί να υπάρξει μετάδοση από άνθρωπο σε βιζόν και από βιζόν σε άνθρωπο. Σε ορισμένα κράτη μέλη και σε τρίτες χώρες έχουν αναφερθεί περιπτώσεις βιζόν που μολύνθηκαν από τον ιό SARS-CoV-2. Επιπλέον, ένα κράτος μέλος ανέφερε κρούσματα της νόσου COVID-19 σε ανθρώπους που μολύνθηκαν από παραλλαγές του ιού SARS-CoV-2 οι οποίες σχετίζονται με βιζόν. Σε μελέτες που δημοσίευσαν τα κέντρα ελέγχου και πρόληψης νόσων τον Δεκέμβριο του 2020, αναφέρεται ότι οι νυκτερευτές (Nyctereutes procyonoides) είναι επίσης ευπαθείς στον ιό SARS-CoV-2.
                  
               
                     (2)
                  
                  
                     Στις 12 Νοεμβρίου 2020 το Ευρωπαϊκό Κέντρο Πρόληψης και Ελέγχου Νόσων (ECDC) δημοσίευσε ταχεία εκτίμηση κινδύνου σχετικά με την ανίχνευση νέων παραλλαγών SARS-CoV-2 που σχετίζονται με βιζόν.
                  
               
                     (3)
                  
                  
                     Η ταχεία εκτίμηση κινδύνου του ECDC κατέληξε στο συμπέρασμα ότι το συνολικό επίπεδο κινδύνου για την ανθρώπινη υγεία που ενέχουν οι παραλλαγές του SARS-CoV-2 που σχετίζονται με βιζόν μπορεί να εκτιμηθεί ότι κυμαίνεται από χαμηλό για τον γενικό πληθυσμό έως πολύ υψηλό για τα ιατρικώς ευάλωτα άτομα με επαγγελματική έκθεση. Η ταχεία εκτίμηση κινδύνου έδειξε επίσης ότι απαιτούνται περαιτέρω έρευνες για να εκτιμηθεί κατά πόσον οι παραλλαγές του SARS-CoV-2 που σχετίζονται με βιζόν ενδέχεται να έχουν αντίκτυπο στον κίνδυνο επαναμόλυνσης, στη μειωμένη αποτελεσματικότητα του εμβολίου ή στο μειωμένο όφελος της θεραπευτικής αγωγής.
                  
               
                     (4)
                  
                  
                     Στις 12 Νοεμβρίου 2020 ο Παγκόσμιος Οργανισμός για την Υγεία των Ζώων (OIE) εξέδωσε δήλωση σχετικά με τη νόσο COVID-19 και τα βιζόν, στην οποία αναφέρεται ότι ο κίνδυνος τα ευπαθή ζώα, όπως τα βιζόν, να αποτελέσουν δεξαμενή του SARS-CoV-2 προκαλεί παγκόσμια ανησυχία, καθώς οποιαδήποτε εξάπλωση στον άνθρωπο θα μπορούσε να έχει επιπτώσεις στη δημόσια υγεία.
                  
               
                     (5)
                  
                  
                     Οι νυκτερευτές θεωρούνται ευπαθή ζώα όσον αφορά τη μόλυνση από τον ιό SARS-CoV-2. Ο OIE κάλεσε τις χώρες να παρακολουθούν τα ζώα που είναι ευπαθή όσον αφορά τη μόλυνση από τον ιό SARS-CoV-2, όπως τα βιζόν και οι νυκτερευτές, εφαρμόζοντας την προσέγγιση «Μία υγεία».
                  
               
                     (6)
                  
                  
                     Σύμφωνα με την οδηγία 2003/99/ΕΚ του Ευρωπαϊκού Κοινοβουλίου και του Συμβουλίου (3), τα κράτη μέλη πρέπει να εξασφαλίζουν τη συλλογή στοιχείων που αφορούν την εμφάνιση ζωονόσων και ζωονοσογόνων παραγόντων.
                  
               
                     (7)
                  
                  
                     Σύμφωνα με το άρθρο 10 παράγραφος 1 της οδηγίας 90/425/ΕΟΚ, κάθε κράτος μέλος ανακοινώνει αμέσως στα άλλα κράτη μέλη και την Επιτροπή την εμφάνιση οποιασδήποτε ζωονόσου, ασθενείας ή αιτίας που ενδέχεται να συνιστά σοβαρό κίνδυνο για τα ζώα ή την υγεία των ανθρώπων.
                  
               
                     (8)
                  
                  
                     Σύμφωνα με το άρθρο 9 παράγραφος 1 της οδηγίας 89/662/ΕΟΚ, τα κράτη μέλη ανακοινώνουν αμέσως στα άλλα κράτη μέλη και την Επιτροπή την εμφάνιση οποιασδήποτε ζωονόσου, ασθενείας ή αιτίας που ενδέχεται να συνιστά σοβαρό κίνδυνο για τα ζώα ή την υγεία των ανθρώπων.
                  
               
                     (9)
                  
                  
                     Πέραν αυτών των απαιτήσεων άμεσης κοινοποίησης, προκειμένου να καταστεί δυνατή η εκτίμηση κινδύνου στο πλαίσιο της προσέγγισης «Μία υγεία» και να προσδιοριστούν και να τεκμηριωθούν οι πιθανές επιλογές διαχείρισης κινδύνου όσον αφορά τους κινδύνους που προκύπτουν από την κυκλοφορία των σχετιζόμενων με τα βιζόν παραλλαγών SARS-CoV-2 σε ζώα της οικογένειας Mustelidae, καθώς και σε νυκτερευτές, είναι αναγκαίο να θεσπιστεί ένα αποτελεσματικό, εναρμονισμένο σύστημα υποβολής εκθέσεων το οποίο θα επιτρέπει την ανταλλαγή όλων των σχετικών πληροφοριών χωρίς καθυστέρηση.
                  
               
                     (10)
                  
                  
                     Δεδομένου του επείγοντος χαρακτήρα της εκτίμησης του κινδύνου που ενέχει η επιδημιολογική κατάσταση στην Ένωση όσον αφορά την εμφάνιση του SARS-CoV-2 σε βιζόν και άλλα ζώα της οικογένειας Mustelidae, καθώς και σε νυκτερευτές, τα κράτη μέλη θα πρέπει να υποβάλλουν στην Επιτροπή τακτικές εκθέσεις σχετικά με την εμφάνιση της εν λόγω μόλυνσης σε εκτρεφόμενα ή άγρια ζώα της οικογένειας Mustelidae και σε νυκτερευτές. Για να εξασφαλιστεί η κατάλληλη ενημέρωση σχετικά με τον κίνδυνο εντός της Ένωσης, η Επιτροπή πρέπει να κοινοποιεί στα κράτη μέλη σύνοψη των συλλεγόμενων πληροφοριών. Είναι σκόπιμο, με την παρούσα απόφαση, να καθοριστεί το υπόδειγμα έκθεσης βάσει του οποίου θα διαρθρώνονται τα στοιχεία ανά έξαρση και ανά είδος ευπαθές στον ιό SARS-CoV-2. Η παρούσα απόφαση θα πρέπει να τεθεί σε ισχύ το συντομότερο δυνατόν εντός του νομικού πλαισίου που καθορίζεται από την οδηγία 90/425/ΕΟΚ και την οδηγία 89/662/ΕΟΚ. Τα στοιχεία που συλλέγονται και υποβάλλονται υπόκεινται στον κανονισμό (ΕΕ) 2016/679 του Ευρωπαϊκού Κοινοβουλίου και του Συμβουλίου (4).
                  
               
                     (11)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Τα κράτη μέλη υποβάλλουν έκθεση στην Επιτροπή εντός τριών ημερών από την πρώτη μόλυνση από τον ιό SARS-CoV-2 που επιβεβαιώνεται εντός της επικράτειάς τους σε βιζόν και άλλα ζώα της οικογένειας Mustelidae, καθώς και σε νυκτερευτές (Nyctereutes procyonoides).
            
            
               2.   Σε περίπτωση περαιτέρω εμφάνισης ή έξαρσης νέων μολύνσεων από τον ιό SARS-CoV-2 σε ζώα που αναφέρονται στην παράγραφο 1, ύστερα από την πρώτη επιβεβαίωση που αναφέρεται στην παράγραφο 1, τα κράτη μέλη υποβάλλουν σε εβδομαδιαία βάση έκθεση παρακολούθησης. Τα κράτη μέλη υποβάλλουν επίσης την έκθεση παρακολούθησης όταν υπάρχουν συναφείς επικαιροποιήσεις σχετικά με την επιδημιολογία της νόσου και συνέπειες που έχει στις ζωονόσους.
            
            
               3.   Οι εκθέσεις που αναφέρονται στις παραγράφους 1 και 2 περιλαμβάνουν, για κάθε εμφάνιση ή έξαρση της μόλυνσης, τις πληροφορίες που προσδιορίζονται στο παράρτημα της παρούσας απόφασης.
            
            
               4.   Οι εκθέσεις που αναφέρονται στις παραγράφους 1 και 2 κοινοποιούνται σε ηλεκτρονικό μορφότυπο ο οποίος θα καθοριστεί από την Επιτροπή στο πλαίσιο της μόνιμης επιτροπής φυτών, ζώων, τροφίμων και ζωοτροφών.
            
         
         
            Άρθρο 2
            
               1.   Η Επιτροπή ενημερώνει τα κράτη μέλη στο πλαίσιο της μόνιμης επιτροπής φυτών, ζώων, τροφίμων και ζωοτροφών σχετικά με τις εκθέσεις που υποβάλλονται από τα κράτη μέλη σύμφωνα με το άρθρο 1.
            
            
               2.   Η Επιτροπή δημοσιεύει στον ιστότοπό της, για ενημερωτικούς και μόνο σκοπούς, επικαιροποιημένη περίληψη των πληροφοριών που περιέχονται στις εκθέσεις που υποβάλλονται από τα κράτη μέλη σύμφωνα με το άρθρο 1.
            
         
         
            Άρθρο 3
            Η παρούσα απόφαση εφαρμόζεται έως την 20ή Απριλίου 2021.
         
         
            Άρθρο 4
            Η παρούσα απόφαση απευθύνεται στα κράτη μέλη.
         
         
            Βρυξέλλες, 21 Δεκεμβρίου 2020.
            
               
                  Για την Επιτροπή
               
               Stella KYRIAKIDES
               
                  Μέλος της Επιτροπής
               
            
         
         
            (1)  ΕΕ L 395 της 30.12.1989, σ. 13.
         
            (2)  ΕΕ L 224 της 18.8.1990, σ. 29.
         
            (3)  Οδηγία 2003/99/ΕΚ του Ευρωπαϊκού Κοινοβουλίου και του Συμβουλίου, της 17ης Νοεμβρίου 2003, για την παρακολούθηση των ζωονόσων και των ζωονοσογόνων παραγόντων, για την τροποποίηση της απόφασης 90/424/ΕΟΚ του Συμβουλίου και την κατάργηση της οδηγίας 92/117/ΕΟΚ του Συμβουλίου (ΕΕ L 325 της 12.12.2003, σ. 31).
         
            (4)  Κανονισμός (ΕΕ) 2016/679 του Ευρωπαϊκού Κοινοβουλίου και του Συμβουλίου, της 27ης Απριλίου 2016, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας 95/46/ΕΚ (ΕΕ L 119 της 4.5.2016, σ. 1).
      
      
         
            ΠΑΡΑΡΤΗΜΑ
            Πληροφορίες που πρέπει να περιέχονται στις εκθέσεις που αναφέρονται στο άρθρο 1 σχετικά με τις εμφανίσεις μόλυνσης από τον ιό SARS-CoV-2 σε βιζόν και άλλα ζώα της οικογένειας Mustelidae, καθώς και σε νυκτερευτές (ευπαθή είδη)
            
               1.   
               
                  Ημερομηνία υποβολής της έκθεσης·
               
            
            
               2.   
               
                  Κράτος μέλος·
               
            
            
               3.   
               
                  Είδος έκθεσης(έκθεση πρώτης επιβεβαίωσης / εβδομαδιαία έκθεση παρακολούθησης)·
               
            
            
               4.   
               
                  Συνολικός αριθμός εξάρσεων/εμφανίσεων στο κράτος μέλος που δηλώνονται στην έκθεση·
               
            
            
               5.   
               Για κάθε έξαρση/εμφάνιση να δηλωθούν τα εξής:
               
                           α)
                        
                        
                           ο αριθμός σειράς κάθε έξαρσης/εμφάνισης στο κράτος μέλος
                        
                     
                           β)
                        
                        
                           η περιφέρεια και η κατά προσέγγιση γεωγραφική θέση της εγκατάστασης ή άλλου τόπου όπου εκτρέφονται ή βρίσκονται τα ζώα·
                        
                     
                           γ)
                        
                        
                           η ημερομηνία υπόνοιας·
                        
                     
                           δ)
                        
                        
                           η ημερομηνία επιβεβαίωσης·
                        
                     
                           ε)
                        
                        
                           η/οι διαγνωστική/-ές μέθοδος/-οι·
                        
                     
                           στ)
                        
                        
                           η ημερομηνία κατά την οποία εκτιμάται ότι εισήχθη ο ιός στην εγκατάσταση ή στον τόπο·
                        
                     
                           ζ)
                        
                        
                           η πιθανή πηγή του ιού·
                        
                     
                           η)
                        
                        
                           τα μέτρα ελέγχου που ελήφθησαν (λεπτομέρειες (1))·
                        
                     
                           θ)
                        
                        
                           ο αριθμός των ευπαθών ζώων στην εγκατάσταση ή στον τόπο (ανά ευπαθές είδος)·
                        
                     
                           ι)
                        
                        
                           ο αριθμός των ζώων που έχουν προσβληθεί κλινικά ή υποκλινικά στην εγκατάσταση ή τον τόπο (ανά ευπαθές είδος· σε περίπτωση που δεν υπάρχουν ακριβή αριθμητικά στοιχεία, να δοθεί εκτίμηση)·
                        
                     
                           ια)
                        
                        
                           η νοσηρότητα: ο αριθμός ζώων (ανά ευπαθές είδος) που έχει προσβληθεί κλινικά, με συμπτώματα παρόμοια με εκείνα της νόσου COVID-19, στην εγκατάσταση ή στον τόπο σε σχέση με τον αριθμό των ευπαθών ζώων και κλινική περιγραφή των κλινικών συμπτωμάτων (σε περίπτωση που δεν υπάρχουν ακριβή αριθμητικά στοιχεία, να δοθεί εκτίμηση)·
                        
                     
                           ιβ)
                        
                        
                           η θνησιμότητα: ο αριθμός των ζώων (ανά ευπαθές είδος) που πέθαναν στην εγκατάσταση ή στον τόπο (σε περίπτωση που δεν υπάρχουν ακριβή αριθμητικά στοιχεία, να δοθεί εκτίμηση)·
                        
                     
            
               6.   
               
                  Στοιχεία σχετικά με την μοριακή επιδημιολογία, σημαντικές μεταλλάξεις·
               
            
            
               7.   
               
                  Στοιχεία σχετικά με κρούσματα στον άνθρωπο που σημειώθηκαν στο κράτος μέλος και συνδέονται άμεσα με τις εξάρσεις/εμφανίσεις που αναφέρονται στο άρθρο 1 παράγραφοι 1 και 2·
               
            
            
               8.   
               
                  Άλλες σχετικές πληροφορίες.
               
            
            
               (1)  Έλεγχος κινήσεων εντός της χώρας· επιτήρηση εντός ζώνης περιορισμού ή προστασίας· ιχνηλασιμότητα· καραντίνα· επίσημη διάθεση σφαγίων, υποπροϊόντων και αποβλήτων· εξολόθρευση· έλεγχος των δεξαμενών της άγριας πανίδας· διαίρεση σε ζώνες· απολύμανση· επιτρεπόμενος εμβολιασμός (εάν υπάρχει εμβόλιο)· έλλειψη θεραπευτικής αγωγής των προσβεβλημένων ζώων και άλλων σχετικών μέτρων.